Document ID: 32000R0909

Komisijas Regula (EK) Nr. 909/2000
(2000. gada 2. maijs),
ar ko groza Regulu (EK) Nr. 2848/98 attiecībā uz papildu ražošanas kvotas piešķīrumu paziņojumiem, kvotu pārnešanu un V pielikumu, kurā izklāstīti noteikumi par to, kā piemaksai par jēltabaku aprēķināma mainīgā daļa
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 30. jūnija Regulu (EEK) Nr. 2075/92 par jēltabakas tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 660/1999 [2], un jo īpaši tās 4.a pantu, 7. pantu, 9. panta 5. punktu, 11. pantu un 17. panta 5. punktu,
tā kā:
(1) Regulas (EEK) Nr. 2075/92 10. panta 2. punktā ražotājiem atļauts piegādāt produkciju, kuras apjoms par 10 % pārsniedz to kvotas. Šādu iespēju var nopietni ierobežot attiecībā uz šķirņu grupām, kurām garantijas slieksni nākamajam gadam samazinās. Lai nodrošinātu, ka ražošanas kvotu sistēmu piemēro pietiekami elastīgi, jo īpaši attiecībā uz šķirņu grupām, kurām vajadzīga nomaiņa, būtu vajadzīga iespēja iepriekš noformēt pieejamos neizmantotos daudzumus valsts rezervē attiecībā uz to pašu ražu neatkarīgi no termiņiem ražošanas kvotu paziņojumu izsniegšanai un audzēšanas līgumu noslēgšanai, kā noteikts attiecīgi 22. panta 3. punktā un 10. panta 1. punktā Komisijas Regulā (EK) Nr. 2848/98 [3], kurā jaunākie grozījumi izdarīti ar Regulu (EK) Nr. 531/2000 [4].
(2) Kvotu pārnesumos jāpieļauj kultūru nomaiņa, kas jāveic saskaņā ar tirgus prasībām dažādām šķirņu grupām. Pārnešana nedrīkst ietekmēt kvotas ekonomisko dzīvotspēju un tādēļ neietver nekādu daudzumu sadalīšanu.
(3) Regulas (EK) Nr. 2848/98 V pielikuma C punktā paredzēts, ka ražotāji nesaņem piemaksas mainīgo daļu par partijām, ko ražotāju grupa pārdevusi par cenu, kas ir starp minimālo cenu un maksimālo cenu, plus 40 % par katru šķirņu grupu. Lai novērstu to, ka ļoti zemas cenas, kaut arī samaksātas par ļoti maziem daudzumiem, ietekmē mainīgo piemaksu sistēmas efektivitāti un samazina tās ietekmi, būtu jāļauj dalībvalstīm palielināt minimālo cenu vairāk nekā par 40 %, veicinot kvalitātes uzlabošanu.
(4) Lai ņemtu vērā grozījumus Komisijas Regulā (EEK) Nr. 3887/92 [5], kas ieviesti ar Regulu (EK) Nr. 2801/1999 [6], būtu jāpielāgo Regulas (EK) Nr. 2848/98 43. pants.
(5) Šajā regulā paredzētie pasākumi ir saskaņā ar Tabakas pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 2848/98 ar šo groza šādi:
1. Ar šādu daļu papildina 29. pantu:
"4. Ja paredzēts sliekšņa daudzuma samazinājums kādai šķirņu grupai attiecībā uz nākamo ražu saskaņā ar Regulas (EEK) Nr. 2075/92 23. pantā noteikto kārtību, Komisija var atļaut ieinteresētajām dalībvalstīm pārnest uz nākamajiem posmiem daudzumu piešķīrumus līdz 10 % no garantijas sliekšņa par to pašu šķirņu grupu un daudzumu, kas pieejams valsts rezervē par attiecīgo šķirņu grupu saskaņā ar 2. punkta otrās daļas otro ievilkumu.
Šos daudzumus saskaņā ar kritērijiem, ko piemēro valsts rezerves piešķiršanai, piešķir dalībvalstis papildu ražošanas kvotu veidā par to pašu ražu, kuras laikā šie daudzumi palikuši neizmantoti."
2. Ar šādu tekstu aizstāj 33. panta 1. punkta b) apakšpunktu:
"b) saņēmējam jau ir piešķirta ražošanas kvota par attiecīgo šķirņu grupu. Dalībvalsts kompetentā iestāde var ierobežot minēto nosacījumu gadījumos, ja pārnesums attiecas tikai uz daļu no daudzumiem, kas ierakstīti ražošanas kvotas paziņojumā."
3. Ar šādu tekstu aizstāj 43. panta trešo un ceturto ievilkumu:
"- 7.a pants attiecībā uz pārbaudes ziņojumu,
- 7.b pants attiecībā uz pārbaudēm uz vietas,."
4. Svītro V pielikuma C punkta pēdējo daļu - "attiecībā uz 1999. gada ražu".
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 2. maijā

Labels: 7
17
19
6